## Odluka Ustavnog suda Republike Hrvatske broj U-II-3205/2004 od 2. veljače 2005.

### NN 22/2005 (16.2.2005.), Odluka Ustavnog suda Republike Hrvatske broj U-II-3205/2004 od 2. veljače 2005.

# USTAVNI SUD REPUBLIKE HRVATSKE

# 418

Ustavni sud Republike Hrvatske,
u sastavu Petar Klarić, pred­sjednik
Suda, te suci Marijan Hranjski, Mario Kos, Ivan
Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst, Vice Vukojević i Milan Vuković, odlučujući o zahtjevu za ocjenu suglasnosti s
Ustavom i zakonom drugog propisa, na sjednici održanoj 2. veljače 2005. godine,
donio je

## ODLUKU

I. Ukida se Odluka o
raspisivanju referenduma za područje Općine Fažana, od 3. kolovoza 2004.
godine, objavljena u »Službenom novinama Istarske županije«, broj 9/04.

II.
Ova odluka objavit će se u »Narodnim novinama« i »Službenim novinama Istarske
županije«.

```

```

```
Obrazloženje
```

1. Vlada Republike Hrvatske podnijela
je temeljem odredbe članka 35. Ustavnog zakona o Ustavnom sudu Republike Hrvat­ske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), zahtjev za ocjenu
suglasnosti s Ustavom i zakonom Odluke o raspisivanju referenduma za područje
Općine Fažana, klasa: 021-05/04-01/06, urbroj:
2168/08-03/00-04-5, koju je donijelo Općinsko vijeće Općine Fažana na sjednici
3. kolovoza 2004. godine, a koja je objavljena u »Službenim novinama Istarske
županije«, broj 9/04. (u daljnjem tekstu: Odluka).

Osporena
Odluka glasi:

I.

Općinsko
vijeće Općine Fažana raspisuje referendum za područje Općine Fažana.

II.

Na
referendumu će birači odlučivati o lokaciji trase plinovoda i plinskog
terminala koje građevine su Prostornim planom Istarske županije planirane na
području Općine Fažana.

Poslovi kojima se neposredno
ostvaruju potrebe građana, između ostalih:

– uređenje naselja i stanovanja,

– prostorno i urbanističko
planiranje,

– zaštita i unaprjeđenje
prirodnog okoliša, određeni su člankom 19. Zakona o lokalnoj i područnoj
(regionalnoj) samoupravi kao poslovi lokalnog značaja o kojima općina sukladno
članku 18. Zakona samostalno odlučuje.

Referendumskim izjašnjavanjem
omogućava se biračima Općine Fažana da odluče da li prihvaćaju lokaciju
plinovoda i plinskog terminala na području Općine, i na taj način, sukladno
svom zakonskom ovlaštenju samostalno odluče o uređenju prostora.

III.

Referendumsko pitanje glasi:

»Zahtijevamo izmještanje
trase plinovoda i plinskog terminala s područja Općine Fažana«

»DA«                                   »NE«

IV.

Referendum će se održati dana 5.
rujna 2004. godine.

V.

Ova odluka stupa na snagu danom
donošenja i objavljuje se u »Službenim novinama Istarske županije«.

2. Vlada Republike Hrvatske u
zahtjevu navodi da je Središnji državni ured za upravu, 27. kolovoza 2004.
godine, temeljem odredaba članka 79. stavka 1. i članka 81. stavka 2. Zakona o
lokalnoj i područnoj (regionalnoj) samoupravi (»Narodne novine«, broj 33/01. i
60/01.), odlukom, klasa: 023-01/04-01/326, ur.broj: 515-11-04-07-03, ocijenio
osnovanom odluku Ureda državne uprave u Istarskoj županiji, klasa:
040-02/04-01/1, urbroj: 2163-01-04-1 od 20. kolovoza
2004. godine, kojom je obustavljena od primjene osporena Odluka.

Vlada Republike Hrvatske smatra
da osporena Odluka nije donijeta u suglasnosti s odredbom članka 4. stavka 2.
Zakona o referendumu i drugim oblicima osobnog sudjelovanja u obav­ljanju državne vlasti i
lokalne samouprave (»Narodne novine«, broj 33/96. i 92/01., u daljnjem tekstu:
Zakon o referendumu), člankom 24. stavkom 2. Zakona o lokalnoj i područnoj
(regionalnoj) samoupravi, a u svezi članka 19. i članka 24. stavka 1. Zakona o
prostornom uređenju (»Narodne novine«, broj 30/94., 68/98., 61/00., 32/02. i
100/04.).

3. U skladu s odredbom članka
42. stavka 1. Ustavnog zakona, zahtjev je dostavljen na očitovanje Općinskom
vijeću Fažana, kao donositelju osporene Odluke, koje je očitovanje zaprimljeno
u Ustavnom sudu 7. listopada 2004. godine.

*Zahtjev je osnovan.*

4. Odredba članka 4. Zakona o
referendumu glasi:

Lokalni referendum može
raspisati predstavničko tijelo jedinice lokalne samouprave i predstavničko
tijelo jedinice područne (regionalne) samouprave.

Predstavničko
tijelo iz stavka 1. ovoga članka može pod uvjetima propisanim Zakonom o
lokalnoj i područnoj (regionalnoj) samoupravi i statutom, raspisati referendum
o pitanju iz svojega samoupravnog djelokruga o kojem predstavničko tijelo ima
pravo donositi odluke.

5.
Odredbe članka 24. stavaka 1. i 2. Zakona o lokalnoj i područnoj (regionalnoj)
samoupravi propisuju:

Građani
mogu neposredno sudjelovati u odlučivanju o lokalnim poslovima putem
referenduma i mjesnog zbora građana, u skladu sa zakonom i statutom jedinice lokalne
i područne (regionalne) samouprave.

Referendum
se može raspisati radi odlučivanja o prijedlogu o promjeni statuta, o
prijedlogu općeg akta ili drugog pitanja iz djelokruga predstavničkog tijela
kao i o drugim pitanjima određenim zakonom i statutom.

Odredbom
članka 19. Zakona o lokalnoj i područnoj (regionalnoj) samoupravi propisani su
poslovi lokalnog značaja kojima se neposredno ostvaruju potrebe građana što ih
u svom samoup­rav­nom djelokrugu obavljaju jedinice lokalne samouprave, a
među kojima su i poslovi prostornog i urbanističkog planiranja.

6.
Zakonom o prostornom uređenju (»Narodne novine«, broj 30/94., 68/98., 61/00.,
32/02. i 100/04.) uređuje se sustav prostornog uređenja, uvjeti i način izrade,
donošenja i provođenja dokumenata prostornog uređenja, te nadležnost tijela
državne uprave i tijela jedinica lokalne i područne (regionalne) samouprave u
provedbi mjera i aktivnosti kojima se osigurava planiranje i uređivanje
prostora Republike Hrvatske.

Odredbom
članka 24. stavka 1. Zakona o prostornom uređenju propisano je:

Prostorni
plan uređenja općine ili grada donosi općinsko, odnosno gradsko vijeće, po
pribavljenoj suglasnosti ureda državne uprave u županiji o njegovoj
usklađenosti s prostornim planom županije.

Prema
odredbi članka 19. Zakona o prostornom uređenju prostorni plan županije donosi
županijska skupština po pribav­ljenoj
suglasnosti Ministarstva zaštite okoliša, postornog
uređenja i graditeljstva o njegovoj usklađenosti s odredbama tog Zakona,
Strategijom i Programom prostornog uređenja Republike Hrvat­ske
i prostornim planovima susjednih županija, te po pribavlje­nom mišljenju predstavničkih tijela općina i gradova na
području županije.

Predstavnička
tijela jedinica lokalne samouprave (općine i gradovi) sudjeluju u donošenju
prostornog plana županije davanjem mišljenja u roku od 60 dana od dostave
prijedloga prostornog plana i obrađenih primjedaba iznesenih u javnoj raspravi.
U slučaju da predstavničko tijelo ne dostavi mišljenje u propisanom roku
smatrat će se da predstavničko tijelo nema primjedbi na predloženi plan (stavak
2. članka 19. Zakona o prostornom uređenju).

Detaljan
postupak donošenja prostornog plana propisan je Uredbom o javnoj raspravi u
postupku donošenja prostornih planova (»Narodne novine«, broj 101/98.) kojom je
određen način i postupak provođenja javne rasprave o prijedlogu prostornog
plana, prijedlogu izmjene, dopune i stavljanja izvan snage prostornog plana, te
način i sudjelovanje u tom postupku svih sudionika među kojima su i jedinice
lokalne samouprave.

7.
Županijska skupština Istarske županije donijela je Odluku o donošenju
prostornog plana Istarske županije koja je objavljena u »Službenim novinama
Istarske županije«, broj 2/2002. U prostornom planu Istarske županije, između
ostaloga, određena je trasa magistralnog plinovoda Pula – Karlovac.

8.
Iz navedenih zakonskih odredaba proizlazi da lokalni referendum može biti
raspisan samo o pitanjima iz samoupravnog djelokruga o kojima predstavničko
tijelo jedinice lokalne samouprave (općine i grada) ima pravo donositi odluke.

U
konkretnom slučaju osporenom Odlukom nije raspisan referendum o pitanju iz
samoupravnog djelokruga predstavničkog tijela Općine Fažana.

Zbog
navedenog, Ustavni sud utvrđuje da osporena Odluka nije u suglasnosti s
odredbom članka 4. stavka 2. Zakona o referendumu, niti s odredbom članka 24.
stavka 2. Zakona o lokalnoj i područnoj (regionalnoj) samoupravi, pa time ni s
člankom 5. stavkom 1. Ustava, koji propisuje da svi propisi moraju biti u
suglasnosti i s Ustavom i sa zakonom.

9.
Stoga je, temeljem odredbe članka 55. stavka 1. Ustavnog zakona, odlučeno kao u
točki I. Izreke. Točka II. izreke temelji se na odredbi članka 29. stavka 1.
Ustavnog zakona.

Broj: U-II-3205/2004

Zagreb, 2. veljače 2005.

USTAVNI SUD REPUBLIKE HRVATSKE

Predsjednik Suda
**dr. sc. Petar Klarić,** v. r.

Odluka, NN 22/2005-418